C 221/1

STANOVISKO KOMISIE

z 3. júna 2021

k plánu ukladania rádioaktívneho odpadu pochádzajúceho z lokality C elektrárne Sizewell (dva tlakovodné reaktory EPR UK) v Suffolku v Spojenom kráľovstve

(Iba anglické znenie je autentické)

(2021/C 221/01)





Nasledujúce posúdenie vychádza z ustanovení Zmluvy o Euratome bez toho, aby boli dotknuté akékoľvek ďalšie posúdenia, ktoré sa majú vykonať podľa Zmluvy o fungovaní Európskej únie, a povinnosti vyplývajúce z nej a zo sekundárnych právnych predpisov (1).

V súlade s článkom 37 Zmluvy o Euratome doručila vláda Spojeného kráľovstva Európskej komisii 17. augusta 2020 všeobecné údaje týkajúce sa plánu ukladania rádioaktívneho odpadu (2) pochádzajúceho z elektrárne Sizewell C.

Na základe týchto údajov a dodatočných informácií, o ktoré Komisia požiadala 27. novembra 2020 a 9. februára 2021 a ktoré orgány Spojeného kráľovstva poskytli 12. januára 2021 a 9. februára 2021, ako aj doplňujúcich informácií, ktoré zástupcovia Spojeného kráľovstva poskytli 10. februára 2021 na zasadnutí skupiny expertov (prostredníctvom videokonferencie), a ďalších informácií vyžiadaných 10. februára 2021 (na konci zasadnutia) a 23. februára 2021, ktoré poskytli orgány Spojeného kráľovstva 15. februára 2021 a 8. marca 2021, Komisia vypracovala toto stanovisko:

1. Vzdialenosť lokality od najbližšieho členského štátu, v tomto prípade od Francúzska, je 138 km.

2. Za bežných prevádzkových podmienok je nepravdepodobné, že by výpuste plynných a kvapalných rádioaktívnych látok spôsobili v inom členskom štáte také ožiarenie obyvateľstva, ktoré by bola zo zdravotného hľadiska závažné vzhľadom na limity dávky stanovené v smernici o základných bezpečnostných normách (smernica 2013/59/Euratom) (3).

3. Pevný nízkoaktívny rádioaktívny odpad je dočasne uskladnený v lokalite pred prevezením do úložísk schválených regulačnými orgánmi Spojeného kráľovstva. Prvky vyhoreného paliva a stredneaktívny pevný odpad sú dočasne uskladnené v lokalite, kým nebude k dispozícii geologické úložisko. O prepracovaní vyhoreného paliva sa neuvažuje.

4. V prípade havárií typu uvedeného vo všeobecných údajoch a zodpovedajúceho rozsahu neplánovaných výpustí rádioaktívnych látok, by dávky, ktorých účinkom by pravdepodobne bolo vystavené obyvateľstvo iného členského štátu, neboli zo zdravotného hľadiska závažné vzhľadom na referenčné úrovne stanovené v smernici o základných bezpečnostných normách (smernica 2013/59/Euratom).

Komisia preto zastáva názor, že plnenie plánu ukladania rádioaktívneho odpadu v akejkoľvek forme z dvoch reaktorov EPR v lokalite C jadrovej elektrárne Sizewell nachádzajúcej sa v Suffolk Coast v Spojenom kráľovstve by za bežnej prevádzky ani v prípade havárie typu uvedeného vo všeobecných údajoch a zodpovedajúceho rozsahu neplánovaných výpustí rádioaktívnych látok, nemalo spôsobiť takú rádioaktívnu kontamináciu vody, pôdy či ovzdušia iného členského štátu, ktorá by bola zo zdravotného hľadiska závažná vzhľadom na ustanovenia uvedené v smernici o základných bezpečnostných normách (smernica 2013/59/Euratom).

V Bruseli 3. júna 2021. Za Komisiu Kadri SIMSON členka Komisie

(1) Podľa Zmluvy o fungovaní Európskej únie by sa mali napríklad podrobnejšie posúdiť environmentálne aspekty. Komisia by chcela pre orientáciu poukázať na ustanovenia smernice 2011/92/EÚ o posudzovaní vplyvov určitých verejných a súkromných projektov na životné prostredie, zmenenej smernicou 2014/52/EÚ, na smernicu 2001/42/ES o posudzovaní účinkov určitých plánov a programov na životné prostredie, ako aj na smernicu 92/43/EHS o ochrane prirodzených biotopov a voľne žijúcich živočíchov a rastlín a smernicu 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva.

(2) Ukladanie rádioaktívneho odpadu v zmysle bodu 1 odporúčania Komisie 2010/635/Euratom z 11. októbra 2010 o uplatňovaní článku 37 Zmluvy o Euratome (Ú. v. EÚ L 279, 23.10.2010, s. 36).

(3) Smernica Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia (Ú. v. EÚ L 13, 17.1.2014, s. 1).